Verhoor van Gautengse adjunkspeaker beginSers. Lizzy Mojapelo, ’n beampte van die polisie se beskerming-en-veiligheidsdienste, was boonop swanger toe die beweerde aanranding plaasgevind het. (Foto: Mariska Nanni / Maroela Media) Die strafregtelike verhoor van Vuyo Mhlakaza-Manamela, adjunkspeaker in die Gautengse wetgewer, sal na verwagting Donderdag in die Johannesburg-landdroshof begin. Mhlakaza-Manamela word daarvan beskuldig dat sy sers. Lizzy Mojapelo, ’n beampte van die polisie se beskermings-en-sekerheidsdienste, in Februarie 2020 aangeval het. Dié senior politikus staan nou op aanklagte van aanranding en crimen injuria tereg. Die Nasionale Vervolgingsgesag (NVG) het aanvanklik geweier om te vervolg en die saak is verlede jaar teruggetrek nadat senior aanklaers glo aan Mojapelo gesê het dat dit moeilik sal wees om te vervolg omdat die verdagte so ’n “hoëprofielpersoon” is. AfriForum se privaatvervolgingseenheid het namens Mojapelo vertoë aan die NVG gerig, en in Junie het die Gautengse direkteur van openbare vervolging die eenheid ingelig dat hy die vroeëre besluit hersien het en die saak teen Mhlakaza-Manamela weer op die rol plaas.